
Bucureşti, 27 martie 2023
PLx 347/2021
Către

BIROUL PERMANENT 
AL CAMEREI DEPUTAȚILOR


Vă înaintăm, alăturat, RAPORTUL COMUN asupra proiectului de Lege privind aprobarea Ordonanţei de urgenţã a Guvernului nr.47/2021 pentru completarea art.1 din Legea nr.49/1991 privind acordarea de indemnizaţii şi sporuri invalizilor, veteranilor şi văduvelor de război, trimis spre dezbatere în fond, în procedură de urgență, Comisiei pentru apărare, ordine publică și siguranță națională și Comisiei pentru muncă şi protecţie socială cu adresa nr. PLx 347/2021 din 20 septembrie 2021.
În raport de obiectul şi conţinutul său, proiectul de lege face parte din categoria legilor ordinare.

	PREȘEDINTE

LAURENȚIU - DAN LEOREANU
	PREȘEDINTE

ADRIAN SOLOMON

Bucureşti, 27 martie 2023

PLx 347/2021
RAPORT COMUN
asupra proiectului de Lege privind aprobarea Ordonanţei de urgenţã a Guvernului nr.47/2021 pentru completarea art.1 din Legea nr.49/1991 privind acordarea de indemnizaţii şi sporuri invalizilor, veteranilor şi văduvelor de război

În conformitate cu prevederile art. 95 și 117 alin. (3) din Regulamentul Camerei Deputaţilor, republicat, cu modificările și completările ulterioare, Comisia pentru apărare, ordine publică și siguranță națională și Comisia pentru muncă şi protecţie socială au fost sesizate, spre dezbatere în fond, în procedură de urgență, cu proiectul de Lege privind aprobarea Ordonanţei de urgenţã a Guvernului nr.47/2021 pentru completarea art.1 din Legea nr.49/1991 privind acordarea de indemnizaţii şi sporuri invalizilor, veteranilor şi văduvelor de război, trimis cu adresa nr. PLx  347/2021 din 20 septembrie 2021.
Proiectul de lege are ca obiect de reglementare aprobarea Ordonanţei de urgenţã a Guvernului nr.47/2021, prin care se instituie acordarea unei indemnizaţii de gratitudine invalizilor, veteranilor şi văduvelor de război. 
Senatul, în calitate de primă Cameră sesizată, a adoptat proiectul de lege ca urmare a depășirii termenului de adoptare, potrivit art.115 alin. (5) din Constitutia României republicata.
Camera Deputaţilor este Cameră decizională, potrivit prevederilor art.75 din Constituţia României şi ale art.92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare.
La întocmirea prezentului raport comun s-au avut în vedere:

· avizul favorabil, cu observații și propuneri, al Consiliului Legislativ (nr.416/09.06.2021)

· avizul favorabil al Comisiei juridice, de disciplină şi imunităţi 
· avizul favorabil cu amendamente al Comisiei pentru drepturile omului, culte şi problemele minorităţilor naţionale (nr.4c-6/679/29.09.2021)

· punctul de vedere, favorabil, al Guvernului (nr.3672/NS/13.04.2022).

Potrivit prevederilor art.62 și ale art. 64 din Regulamentul Camerei Deputaților, republicat, cu modificările și completările ulterioare, membrii celor două comisii au dezbătut proiectul de lege în ședințe separate.
Membrii Comisiei pentru muncă şi protecţie socială au dezbătut proiectul de lege şi documentele conexe în şedinţa din 19 septembrie 2022 şi au hotărât, cu unanimitate de voturi, aprobarea proiectului de lege în forma Senatului.

La lucrările comisiei au participat deputaţii conform listei de prezenţă.

La dezbateri a participat dl Marius-Ilie Stanciu, Secretar de Stat în cadrul Ministerului Muncii și Solidarității Sociale.
Membrii Comisiei pentru apărare, ordine publică şi siguranţă naţională au dezbătut proiectul de lege şi documentele conexe în şedinţa din 20 martie 2023 şi au hotărât, cu unanimitate de voturi, aprobarea proiectului de lege în forma Senatului.

La lucrările comisiei au participat deputaţii conform listei de prezenţă.

La dezbateri a participat dl Eduard Bachide, Secretar de Stat în cadrul Ministerului Apărării Naționale.
În urma dezbaterilor și a opiniilor exprimate, membrii celor două comisii au hotărât, cu unanimitate de voturi, să propună plenului Camerei Deputaţilor adoptarea proiectului de lege în forma adoptată de Senat, întrucât acordarea acestei indemnizaţii de gratitudine reprezintă modalitatea prin care statul român îşi exprimă recunoştinţa, respectul şi admiraţia faţă de cei care şi-au pus viaţa în slujba ţării, precum şi o reparaţie morală şi materială care să contribuie la asigurarea unui venit decent invalizilor, veteranilor şi văduvelor de război, dreptul financiar acordându-se exclusiv acestor categorii de beneficiari.

În cadrul dezbaterilor a fost formulat un amendament care, supus votului, a fost respins. Acesta se regăseşte în anexa care face parte din prezentul raport comun.
În raport de obiectul şi conţinutul său, proiectul de lege face parte din categoria legilor ordinar.
	PREȘEDINTE

LAURENȚIU – DAN LEOREANU
	PREȘEDINTE

ADRIAN SOLOMON


	SECRETAR

DUMITRU RUJAN


	SECRETAR

TUDOR POLAK


	Întocmit,

Consilier Andrei Pană
	Şef birou Lidia Vlădescu


ANEXA

AMENDAMENTE RESPINSE
În urma dezbaterilor, Comisiile au hotărât respingerea următorului amendament:
	 Nr. crt.
	Textul iniţial


	Text propus

(autor amendament)
	Motivare

1. argumente susţinere

2. argumente respingere
	Camera decizională

	1. 
	Art.I, alin.(2)  

(2) Invalizilor de război, veteranilor de război și văduvelor de război li se acordă, lunar, o indemnizație de gratitudine, neimpozabilă, în valoare de 50% din câștigul salarial mediu brut utilizat la fundamentarea bugetului asigurărilor sociale de stat aferent anului pentru care se face plata.


	„(2) Invalizilor de război, veteranilor de război și văduvelor de război li se acordă, lunar, o indemnizație de gratitudine, neimpozabilă, în valoare de 100% din câștigul salarial mediu brut utilizat la fundamentare bugetului asigurărilor sociale de stat aferent anului pentru care se face plata.”

Autori: deputat Ilie-Alin Coleșa (Grup parlamentar AUR) şi deputat Cătălin-Zamfir Manea (Grup parlamentar al Minorităților Naționale)


	1. Pentru mai multă echitate morală

2. Respins la vot. Aplicarea ar genera un impact financiar care, în acest moment, nu poate fi susţinut. 
	Camera Deputaţilor

